Keskustan eduskuntaryhmän puheenjohtajan Antti Kaikkosen mukaan pääministeriä ymmärtää, jos haluaa ymmärtää.

Juha Sipilä kertoi kuulleensa ensimmäisen kerran ”jotakin mietintää” uuden eduskuntaryhmän perustamisesta sunnuntaina 11. kesäkuuta eli samana päivänä, kun valtiosihteeri Samuli Virtanen vieraili Kesärannassa. Kokoomuslähde pitää Sipilän ilmaisua vähättelynä. AOP/JARNO KUUSINEN

Pääministeri Juha Sipilän (kesk) toiminta kesän hallituskriisin sekä sen jälkipyykin hoitamisessa on herättänyt hämmästystä hallituskumppani kokoomuksen riveissä.

Iltalehden haastattelema, asian herkkyyden vuoksi nimettömänä pysyttelevä kokoomuksen kansanedustaja kuvailee Sipilän ajatusta hallituksen erokirjeen toimittamisesta lentokoneella tasavallan presidentille ”turhaksi julkisuusnäytelmäksi”, jossa oli ”kesäteatterin aineksia”.

Astetta vakavampi kysymys on se, puhuiko Sipilä totta sanoessaan eduskunnan edessä 19. kesäkuuta, että ”olisihan se ennenkuulumatonta miettiä puolueen puoluekokouksen mahdollisia lopputuloksia ja tehdä siihen suunnitelma etukäteen”.

- Nämä ovat ihan mielikuvitustarinoita, joita lehdet kirjoittavat ja te täällä toistatte. Tällaista keskustelua ei ole ollut olemassa, Sipilä sanoi eduskunnassa.

Kokoomuslähteen mukaan ”jokainen ymmärtää, että se, mitä Sipilä sanoi, ei voi olla totta”.

- Tai sitten se olisi tosi epäammattimaista, että ei ollenkaan mietitä, mitä (puoluekokouksen lopputuloksista) seuraa. Sipilä ilmaisi itseään huolimattomasti ja sananmukaisesti tulkittuna virheellisesti.

Hän ei silti usko Sipilän antaneen väärää tietoa tahallaan.

- Sipilän pitäisi myöntää, että hän käytti ilmaisuja huolimattomasti.

Toinen kokoomuslainen kansanedustaja kertoo Iltalehdelle, että Sipilän kommentteja ihmeteltiin jo tuoreeltaan.

- Eivät hallituspohjaa koskevat keskustelut olleet edes salaisia. Olisi typeryyttä, jos hallituspohjan muutokseen ei varauduttaisi.

”Ei todellinen vaihtoehto”

Keskustan eduskuntaryhmän puheenjohtajan Antti Kaikkosen mukaan pääministeriä " kyllä voi tässä asiassa ymmärtää, jos vain haluaa ymmärtää " .

- Sipilän puheet eduskunnassa 19. kesäkuuta pitää katsoa kokonaisuudessaan, Kaikkonen korostaa.

Kaikkonen nostaa Sipilän puheenvuorosta erikseen esiin kolme kohtaa, joissa Sipilä viittaa Kaikkosen mukaan nimenomaan perussuomalaisten hajoamiseen.

Esimerkiksi SDP:n eduskuntaryhmän puheenjohtaja Antti Lindtman kysyi Sipilältä, " voitteko todella vakuuttaa, että hallituksen piirissä ei puhuttu sanaakaan näistä suunnitelmista ennen tätä viikonloppua? "

Kun Sipilä vakuutti, että hän ei ole ollut hallituksen piirissä ”sellaisissa keskusteluissa, joissa tällaista suunnitelmaa olisi tehty”, Sipilä viittasi Kaikkosen mukaan keskusteluihin, joissa olisi tehty suunnitelma sen varalta, että perussuomalaiset hajoaisi kahteen puolueeseen.

Sipilä tähdensi perjantaina Helsingin Sanomille, että hän ei ollut varautunut perussuomalaisten halkeamiseen kahdeksi eri puolueeksi, ja sanoi vastanneensa nimenomaan tätä koskevaan kysymykseen eduskunnassa kielteisesti.

Antti Kaikkonen, oliko ajatus perussuomalaisten hajoamisesta esillä keskustan sisäisissä keskusteluissa ennen perussuomalaisten puoluekokousta?

- Ei tämä isomman ryhmän eroaminen kyllä minään todellisena vaihtoehtona ollut esillä etukäteen, Kaikkonen muotoilee.

Kokoomus varautui täysillä

Vaikka Sipilä kiisti eduskunnassa perussuomalaisten puoluekokouksen lopputuloksella spekuloimisen, Sipilä kertoi HS:lle, että hallitus oli varautunut siihen, että Jussi Halla-aho valitaan perussuomalaisten puheenjohtajaksi.

- Ei tämä yllätyksenä tullut. Tiistai-illasta asti olen pitänyt tätä todennäköisempänä vaihtoehtona. Olen osannut varautua tähän hyvin, Sipilä totesi STT:lle jo 10. kesäkuuta eli samana päivänä, jolloin Halla-aho valittiin perussuomalaisten johtoon.

Sipilä paljasti HS:lle perjantaina, että hallituksessa oli pohdittu hallituspohjan venyttämistä perussuomalaisista hallituspuolueisiin mahdollisesti loikkaavilla kansanedustajilla.

- Ajatuksemme oli se, että jos Halla-ahon kanssa keskustelu johtaa siihen, että hallitusyhteistyö perussuomalaisten kanssa päättyy, ja jos edustajia muutamakaan siirtyy hallituspuolueisiin, hallituspohja voisi olla mahdollinen kristillisdemokraattien ja RKP:n kanssa, Sipilä sanoi.

Kokoomuksen puheenjohtaja, valtiovarainministeri Petteri Orpo kertoi Iltalehdelle torstaina, että kokoomus teki " 2-3 viikkoa töitä ennen perussuomalaisten puoluekokousta ja valmistautui erilaisiin tilanteisiin " .

Kokoomuksessa varauduttiin siihenkin vaihtoehtoon, että perussuomalaiset ryhtyvät Halla-ahon johdolla yhteistyöhön keskustan kanssa ja pelaavat kokoomuksen ulos.

Kokoomuksen järjestelmällisestä varautumisesta uusiin hallitusneuvotteluihin kertoo se, että perussuomalaisten puoluekokouksen vaikutuksia käsiteltiin eduskuntaryhmän kokouksen lisäksi ainakin kolmessa kokouksessa, joissa oli paikalla kokoomuksen johtoa.

- Me jopa mietimme, minkälaisia myönnytyksiä kristillisille ja RKP:lle tulisi suhteessa hallitusohjelmaan tehdä, kokoomuslähde valottaa.